Diari Oficial de la Generalitat Valenciana


Sumari del DOGV 2666, del 12-01-1996 (1996/837229)

ORDRE de 20 de desembre de 1995, de la Conselleria d'Agricultura i Medi Ambient, per la qual es regula el procediment per a la sol·licitud, tramitació i concessió de les ajudes als productors de determinats cultius herbacis en la campanya de comercialització 1996/1997 i de les primes en benefici dels productors de carn d'oví i cabrum, dels productors de carn de boví i dels que mantinguen vaques nodrisses per a l'any 1996.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/12/20/(2)/dof/vci/html**

### Dades del document

Número de DOGV
:   2666

Data del DOGV
:   12-01-1996

Secció del DOGV
:   DISPOSICIONS GENERALS

Número del document
:   1996/837229


Data del document
:   20-12-1995

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 20 de desembre de 1995, de la Conselleria d'Agricultura i Medi Ambient, per la qual es regula el procediment per a la sol·licitud, tramitació i concessió de les ajudes als productors de determinats cultius herbacis en la campanya de comercialització 1996/1997 i de les primes en benefici dels productors de carn d'oví i cabrum, dels productors de carn de boví i dels que mantinguen vaques nodrisses per a l'any 1996.   
L'Ordre de 23 de novembre de 1995, del Ministeri d'Agricultura, Pesca i Alimentació (BOE núm. 284, de 28.11.95), instrumenta l'aplicació en Espanya dels reglaments de la Unió Europea que estableixen un sistema integrat de gestió i control de determinats règims d'ajuda comunitaris, i regula el procediment de sol·licitud, tramitació i concessió de les ajudes als productors de determinats cultius herbacis i de les primes en benefici dels productors de carn d'oví i cabrum, dels productors de carn de boví i dels que mantinguen vaques nodrisses per a l'any 1996.  
L'Ordre de 23 de novembre de 1995 (BOE núm. 283, de 27.11.95), determina els índexs comarcals de guaret tradicional per a les terres de cultius herbacis de secà, definides en el Reglament CEE 1.765/1992, del Consell, per a la campanya de comercialització 1996/1997.  
D'altra banda, l'Ordre de 23 de novembre de 1995 (BOE núm. 284, de 28.11.95) regula, per a la dita campanya, la retirada del cultiu de les terres que es beneficien dels pagaments compensatoris previstos en el Reglament CEE 1.765/1992, del Consell, la normativa específica del règim de suport als productors de llavors oleaginoses i l'ús de les terres retirades per a la producció de primeres matèries amb destinació no alimentària.  
Sense perjudici de l'aplicació directa i immediata dels reglaments comunitaris esmentats, com també de la normativa bàsica estatal, convé concretar, puntualitzar i assenyalar determinats aspectes d'aquesta última, amb l'objecte de facilitar als agricultors i ramaders de la Comunitat Valenciana l'accés a les ajudes.  
Per això, a proposta de la Direcció General de Producció Agrària i Pesca, i fent ús de les atribucions conferides per l'article 35 de la Llei de Govern Valencià,  
ORDENE  
Article primer. Beneficiaris  
1. Els titulars d'explotacions agràries ubicades totalment o en la major part en territori de la Comunitat Valenciana podran sol·licitar les ajudes a determinats cultius herbacis (cereals, oleaginoses i proteaginoses), conegudes com a ajudes per superfícies, i també justificar la superfície farratgera.  
2. Els titulars d'explotacions ramaderes que es troben ubicades en la Comunitat Valenciana podran sol·licitar la prima especial a la producció de carn de boví, la prima en benefici dels que mantinguen en la seua explotació vaques nodrisses i la prima en benefici d'oví i cabrum, establides per la reglamentació comunitària.  
3. A l'efecte d'aquestes ajudes, s'entén per titular d'explotació el productor agrícola o ramader amb personalitat física o jurídica, o l'agrupació de persones físiques o jurídiques amb independència del règim jurídic de l'agrupació i els seus membres.  
4. Cada titular d'explotació haurà de presenta una única sol·licitud d'ajuda per superfícies i una única sol·licitud d'ajudes ramaderes. En tot cas, per a la prima especial als productors de carn de boví, es podran presentar sol·licituds complementàries a la primera.  
Article segon. Sol·licituds i impresos  
1. Les persones interessades hauran de presentar una sol·licitud independent per a les ajudes per superfícies i una altra per a les primes ramaderes. Les sol·licituds es faran en els formularis o impresos habilitats per la Conselleria d'Agricultura i Medi Ambient.  
2. Els impresos estaran disponibles en les oficines comarcals i en els serveis territorials de la Conselleria d'Agricultura i Medi Ambient d'Alacant, Castelló i València.  
Article tercer. Termini de presentació i objecte de les sol·licituds  
1. El termini de presentació de les sol·licituds d'ajuda serà el comprés entre l'1 de gener i el 8 de març de 1996.  
2. Les sol·licituds presentades dins dels 25 dies naturals següents a l'acabament del dit termini seran acceptades, però l'import de les ajudes es reduirà un 1% per cada dia hàbil de retard, llevat que el retard en la presentació d'aquelles s'haguera produït per causes de força major. Les sol·licituds presentades una vegada transcorreguts 25 dies naturals després de finalitzat el termini previst en l'apartat 1 es consideraran no presentades.  
3. No obstant el que es preveu en l'apartat 1, pel que fa a la prima especial als productors de carn de boví, es podran presentar les sol·licituds fins al 31 de desembre de 1996 i, en conseqüència, no se'ls aplicarà el que es preveu en l'apartat 2.  
4. Els titulars d'explotacions agràries o ramaderes hauran de presentar en el termini previst les sol·licituds corresponents sempre que desitgen:  
- Obtenir els pagaments compensatoris per a determinats cultius herbacis (cereals, oleaginoses, proteaginoses) i el lli no tèxtil, establits en l'apartat 3 de l'article 4 del Reglament CEE 1.765/1992.  
- Obtenir les ajudes per superfície per a certes lleguminoses de gra (llentilles, cigrons, veces i erbs).  
- Justificar la superfície farratgera a l'efecte del càlcul del factor de densitat ramadera establit en l'article 4 del Reglament CEE 805/1968, que limita el nombre total d'animals amb dret a prima en el sector boví, excepte quan les unitats de ramat major de l'explotació que s'hagen de prendre en consideració per al dit càlcul no siguen superiors a 15, tret que sol·liciten el benefici d'import complementari d'aquestes primes.  
Es consideraran com a superfície farratgera les parcel·les agrícoles declarades de guaret tradicional.  
- Obtenir la prima especial als productors de carn de boví establida en l'article 4 ter del Reglament CEE 805/1968.  
- Obtenir la prima en benefici dels productors que mantinguen en la seua explotació vaques nodrisses establida en l'article 4 quinquis del Reglament CEE 805/1968.  
- Obtenir la prima en benefici dels productors d'oví i cabrum establida en l'article 5 del Reglament CEE 3.013/1989.  
Article quart. Presentació de sol·licituds  
1. Les sol·licituds es presentaran en les oficines de la Conselleria d'Agricultura i Medi Ambient esmentades en l'article segon d'aquesta ordre i en els altres llocs i maneres a què fa referència l'article 38 de la Llei 30/1992.  
Article cinqué. Contingut de les sol·licituds d'ajudes per superfície  
1. En la sol·licitud s'hauran d'allistar la totalitat de parcel·les agrícoles i parcel·les de pastures i prats de l'explotació, amb indicació de:  
- L'espècie cultivada i, si s'escau, la varietat.  
- El tipus de guaret o de retirada del cultiu, amb distinció entre: guaret tradicional, retirada obligatòria, especificant, si s'escau, si es tracta de fixa, retirada voluntària o abandonament quinquennal del Reglament CEE 2.328/1991. Caldrà diferenciar en tots els tipus de retirada si es mantindrà la terra nua o amb una coberta vegetal.  
- El guaret mediambiental, amb indicació de la superfície que s'ha de computar per al compliment dels índexs comarcals de guaret en secà.  
- La repoblació forestal, amb indicació de la superfície que s'ha de computar per al compliment de l'obligació de la retirada del cultiu prevista en el Reglament CEE 1.765/1992.  
- La superfície utilitzada per a la producció de farratges destinats a la deshidratació, a què aludeix el Reglament CEE 603/1995.  
- La superfície en hectàrees amb dos decimals.  
- El sistema d'explotació: secà o regadiu.  
- Les referències identificatives corresponents a les parcel·les cadastrals que constitueixen la corresponent parcel·la agrícola.  
- Quan es tracte de superfícies farratgeres de titularitat pública o aprofitament de pastures utilitzades en comú per més d'un productor, s'hauran d'anotar únicament les referències relatives a la ubicació de les dites parcel·les (província i municipi), amb indicació expressa del tipus d'utilització. Les autoritats locals o provincials competents presentaran a la Conselleria d'Agricultura i Medi Ambient un certificat de les superfícies objecte de l'adjudicació de pastures amb indicació de les referències cadastrals.  
- En el cas que es declaren superfícies de regadiu, la Conselleria d'Agricultura i Medi Ambient ho comprovarà amb les dades del cadastre; si la parcel·la no consta com a regadiu, se li aplicaran les ajudes corresponents al secà.  
Article sisé. Documentació addicional a la sol·licitud d'ajuda a superfícies  
1. Els titulars d'explotacions agràries presentaran, juntament amb la sol·licitud d'ajuda per superfícies, la documentació següent:  
a) Fotocòpia del NIF, per a persones físiques, o fotocòpia del CIF, per a persones jurídiques.  
b) Certificat bancari justificatiu que el compte corrent, la llibreta, etc., mencionat en la sol·licitud correspon al sol·licitant.  
c) Certificats o cèdules cadastrals expedits per les gerències territorials de la Direcció General del Centre de Gestió Cadastral i Cooperació Tributària, en què conste la superfície de regadiu de les parcel·les agrícoles declarades.  
d) Croquis acotats que permeten situar i localitzar les parcel·les agrícoles per a les quals se sol·liciten els pagaments compensatoris o que es declaren com a superfícies farratgeres, quan aquestes parcel·les no coincidisquen íntegrament amb una o algunes parcel·les cadastrals, en el cas que les parcel·les cadastrals ocupades parcialment tinguen una superfície superior a 10 hectàrees.  
En el cas de les parcel·les agrícoles declarades de retirada obligatòria (rotativa, fixa o lliure), caldrà presentar el croquis corresponent sempre que la superfície neta utilitzada de la parcel·la agrícola no es corresponga íntegrament amb una o algunes parcel·les cadastrals.  
e) En el cas de superfícies utilitzades en comú, el certificat d'adjudicació expedit per les autoritats locals o provincials competents, en el qual s'expressa el nombre d'hectàrees assignades i el període d'utilització per a la campanya 1996.  
f) En el cas que el titular estime que l'índex de guaret tradicional fixat per a la seua comarca en l'Ordre Ministerial de 23 de novembre de 1995 és superior al guaret que deixa en la seua explotació, haurà de justificar-ho mitjançant un informe agronòmic d'un tècnic competent.  
g) Quan la sol·licitud estiga firmada per una persona diferent del titular, autorització expressa d'aquest últim.  
Article seté. Modificació de les sol·licituds d'ajudes per superfícies  
1. Els titulars d'explotacions agràries que hagen presentat les sol·licituds d'ajuda per superfícies en la forma i els terminis exposats anteriorment, podran modificar-les mitjançant un escrit, fins al 15 de maig de 1996, sense cap penalització, en els supòsits següents:  
a) Manifest error material en l'emplenament de la sol·licitud.  
b) Canvi de titularitat adequadament justificat.  
c) Canvi de cultiu o utilització de la parcel·la agrícola.  
2. En tot cas, caldrà tenir en compte el següent:  
a) No es podran admetre noves parcel·les a les ja declarades com a retirades de la producció per a complir l'obligació de retirada de terres prevista en l'apartat 1 de l'article 7 del Reglament CEE 1.765/1992, excepte quan en el període en què poden introduir-se modificacions un productor del règim general:  
- Decidisca, conformement s'autoritza en l'apartat c) de l'article 4.2 del Reglament CEE 3.887/1992, utilitzar, per a un cultiu afectat pel sistema integrat, una parcel·la agrícola inicialment declarada per a un cultiu no afectat pel sistema integrat (en aquests casos, les parcel·les han de complir els requisits exigits per a les terres retirades en l'article tercer del Reglament CEE 762/1994).  
- Adquirisca, en els supòsits previstos en el guió de l'apartat A) de l'article 4.2 del Reglament CEE 3.887/1992, per qualsevol títol legítim degudament justificat, parcel·les agrícoles declarades com a retirades de la producció en la sol·licitud d'ajuda per superfícies presentada per l'anterior titular de l'explotació.  
b) Anàlogament, no podran afegir-se parcel·les a les declarades com a superfícies farratgeres, tret que aquelles hagueren estat ja incloses com a tals en la sol·licitud d'ajuda per superfícies presentada per un altre titular que haguera transmés, per qualsevol títol legítim degudament justificat, el dret d'explotació de les parcel·les al nou titular després de l'1 de gener de 1996.  
3. Amb independència del que es disposa en els apartats anteriors, els titulars d'explotacions agràries que, amb posterioritat a la presentació de la sol·licitud d'ajuda per superfícies i abans del 15 d'abril, formalitzen els contractes previstos en el Reglament CEE 334/1993, hauran de presentar una modificació amb l'objecte de fer constar, en les parcel·les retirades incloses en els contractes, les indicacions corresponents a espècie cultivada i rendiment previst expressat en quilògrams per hectàrea.  
Article vuité. Retirada de terres per a poder sol·licitar els pagaments compensatoris  
1. Els productors de cultius herbacis que sol·liciten pagaments compensatoris d'acord amb el règim general hauran de complir el requisit de la retirada obligatòria de terres, que per a la campanya de comercialització 1996/1997 és del 10% de la superfície total per la qual se sol·liciten pagaments compensatoris.  
2. Té la consideració de retirada voluntària la consistent en un percentatge de terres superior a l'indicat en l'apartat anterior. Quan es tracte de terres de regadiu, sols es podrà fer la retirada obligatòria i se'n podrà flexibilitzar el límit, com a màxim, cinc punts percentuals per a facilitar l'adequada gestió de les superfícies de l'explotació.  
Per a les terres de secà, la suma de les terres retirades amb caràcter obligatori i voluntari no pot representar més del 30% de la superfície total del secà de l'explotació per a la qual se sol·liciten pagaments compensatoris.  
3. En explotacions que comprenen superfícies situades en regions de producció de secà i de regadiu, la retirada obligatòria de terres per a superfícies situades en regadiu podrà efectuar-se totalment o parcialment en secà. En aquest cas, el nombre d'hectàrees que s'han de retirar en secà haurà d'ajustar-se segons la diferència de rendiment entre les regions de què es tracte. En aquest supòsit no serà necessari respectar el límit del 30% establit en l'apartat anterior.  
4. En cap cas no podrà traslladar-se l'obligació de retirada de terres de secà a terres de regadiu.  
Article nové. Normes específiques per als productors de llavors oleaginoses  
1. Per a la campanya de comercialització 1996/1997 quedaran excloses dels pagaments compensatoris específics les superfícies situades en les regions de producció de rendiments inferiors o iguals a dues tones per hectàrea. També quedaran excloses les superfícies destinades al cultiu de l'arròs.  
2. Per a poder optar a les ajudes compensatòries específiques d'oleaginoses, els agricultors hauran d'utilitzar en les sembres llavors certificades i acreditar el respecte a la rotació de cultius.  
Article deu. Utilització de les terres retirades de la producció per a l'obtenció de primeres matèries per a la fabricació de productes no alimentaris  
1. En el cas de destinar les parcel·les agrícoles retirades per a produir algunes de les primeres matèries indicades en el Reglament CEE 334/1993, caldrà formalitzar, abans de la sembra, un contracte únic per primera matèria cultivada amb un receptor o primer transformador i, alhora, identificar en la sol·licitud d'ajuda per superfícies les parcel·les objecte dels contractes anteriors, amb indicació de l'espècie i la varietat i del rendiment previst, amb l'acompanyament d'una còpia dels contractes ja signats.  
Article onze. Sol·licituds de primes ramaderes  
1. El procediment per a la sol·licitud, tramitació i concessió de les primes ramaderes es realitzarà conformement es preveu en el capítol II de l'Ordre de 23 de novembre de 1995. Els sol·licitants assumiran els compromisos i les obligacions que s'estableixen en l'ordre mencionada.  
Article dotze. Pagaments de les ajudes i primes  
1. El pagament de l'ajuda es farà en la forma i els terminis que s'establisquen en la normativa aplicable, i només d'aquelles sol·licituds que haqueren tingut resolució favorable de la Conselleria d'Agricultura i Medi Ambient.  
2. Si en les dates límit previstes en l'article 36 de l'Ordre de 23 de novembre de 1995 no s'haguera produït resolució favorable o desfavorable per part de la Conselleria d'Agricultura i Medi Ambient per a alguna sol·licitud, s'haurà de considerar desestimada.  
Article tretze. Controls  
1. En relació amb possibles controls dels cultius, caldrà mantenir-los en peu o, si no pot ser, les restes de collita com a mínim fins a les dates següents:  
- 30 de setembre de 1996, per a gira-sol i dacsa.  
- 30 de juny de 1996, per a la resta de cultius.  
Tot això, sense perjudici del que es disposa en el Reglament CEE 819/1993 per a cultius oleaginosos.  
Article catorze. Devolució de bestretes i cobraments indeguts  
1. En els casos en què els productors hagen de tornar les bestretes rebudes o qualsevol pagament percebut indegudament, hauran de reemborsar aquests imports augmentats amb l'interés calculat en funció del termini transcorregut entre el pagament i el reemborsament per part del beneficiari, al tipus establit en la llei de pressupostos generals de l'estat vigent per a l'any en curs, excepte quan el pagament indegut no siga imputable a l'interessat, en què no s'aplicarà cap interés.  
DISPOSICIONS FINALS  
Primera  
Es faculta la Direcció General de Producció Agrària i Pesca perquè dicte les disposicions necessàries per al desenvolupament i l'aplicació d'aquesta ordre.  
Segona  
Aquesta ordre vigeix des de l'endemà de la publicació en el Diari Oficial de la Generalitat Valenciana.  
València, 20 de desembre de 1995  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI